สีลมคอมเพล็กซ์-เดอะมอลล์บางแค ปิดร้านผู้ติดโควิดใช้บริการ Big Cleaning-พนง.หยุด 14 วัน
สีลมคอมเพล็กซ์-เดอะมอลล์บางแค ปิดร้านผู้ติดโควิดใช้บริการ เร่ง Big Cleaning-พนง.หยุด 14 วัน
สีลมคอมเพล็กซ์-เดอะมอลล์บางแค ปิดร้านผู้ติดโควิดใช้บริการ Big Cleaning-พนง.หยุด 14 วัน
24 ธ.ค. 2563

ศูนย์การค้าสีลมคอมเพล็กซ์ ได้รับแจ้งเมื่อวันที่ 23 ธ.ค.63 เรื่องไทม์ไลน์ผู้ป่วยติดเชื้อโควิด-19 เข้ามาใช้บริการที่ร้านบอนชอน และร้านสเวนเซ่น ซึ่งอยู่ที่ชั้นใต้ดิน เมื่อวันที่ 15 ธ.ค.63 ระหว่างเวลา 17.15-19.30 น. โดยศูนย์การค้าฯ จะดำเนินการตามมาตรการความปลอดภัยขั้นสูงสุดของกรมควบคุมโรค กระทรวงสาธารณสุข
โดยการทำความสะอาดฉีดพ่นน้ำยาฆ่าเชื้อโรคทุกจุดสัมผัส และพ่นน้ำยาฆ่าเชื้อในพื้นที่ศูนย์การค้า และสำนักงานทั้งหมด รวมทั้งให้ร้านค้าทั้ง 2 ร้าน ปิดให้บริการ 3 วัน และให้พนักงานทุกคนของร้านหยุดปฏิบัติหน้าที่ และเฝ้าระวังอาการเป็นเวลา 14 วัน ซึ่งศูนย์การค้าฯ ได้ประสานงานกับทางร้าน เพื่อจัดส่งพนักงานทุกคนตรวจหาเชื้อโควิด-19 ที่ รพ.และติดตามอาการอย่างใกล้ชิด
อย่างไรก็ดี ศูนย์การค้าฯ ยังคงเปิดให้บริการตามปกติ โดยคำนึงถึงความปลอดภัยของลูกค้าและพนักงานเป็นสำคัญ โดยได้ปฏิบัติตามมาตการด้านความปลอดภัยด้านสาธารณสุขอย่างเข้มงวด

ขณะที่ศูนย์การค้าเดอะมอลล์ บางแค ได้รับรายงานผู้ป่วยติดเชื้อโควิด-19 เข้ามาใช้บริการที่ร้าน Dtac และร้าน I Care ซึ่งศูนย์การค้าเดอะมอลล์ ก็ได้ดำเนินการตามมาตรการความปลอดภัยขั้นสูงสุด ของกรมควบคุมโรค กระทรวงสาธารณสุขเช่นกัน
โดยปิดให้บริการร้าน Dtac และร้าน I Care ชั่วคราวเป็นเวลา 3 วัน ตั้งแต่ 23-25 ธ.ค.63 พร้อมทำความสะอาด Big Cleaning พ่นน้ำยาฆ่าเชื้อโรค และทำความสะอาดทุกพื้นผิวสัมผัส และให้พนักงานของทุกคนของทั้ง 2 ร้านหยุดปฏิบัติหน้าที่ และเฝ้าระวังอาการ 14 วัน และส่งพนักงานทุกคนที่ใกล้ชิดกับผู้ป่วยตรวจหาเชื้อโควิด-19 ที่ รพ.พร้อมติดตามผลตรวจอย่างใกล้ชิด
